Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25; v nadaljnjem besedilu: ZUJIK) in 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) ter za izvrševanje 8. člena in tretjega odstavka 62. člena ZUJIK Ministrstvo za kulturo Republike Slovenije objavlja

Javni poziv za kroženje kulturnih projektov v letu 2025 (JCP-KKP-2025)

(v nadaljnjem besedilu: javni poziv)

1. **Naziv in sedež javnega poziva**

Republika Slovenija, Ministrstvo za kulturo RS, Maistrova ulica 10, Ljubljana (v nadaljnjem besedilu: ministrstvo).

1. Predmet javnega poziva

Predmet javnega poziva je spodbujanje decentraliziranega kroženja kulturnih vsebin in razvoja občinstev, pri čemer se nanj lahko prijavijo:

1. v okviru sklopa A: javni zavodi s sedežem v Republiki Sloveniji, ki so registrirani za izvajanje kulturne dejavnosti;
2. v okviru sklopa B: pravne osebe (npr. javni zavodi, zveze društev, društva) s sedežem v Avstriji, Hrvaški, Italiji ali Madžarski, ki aktivno delujejo na področju kulture in na področju povezovanja in sodelovanja Slovencev v zamejstvu.

Sofinancirano bo gostovanje kulturnih projektov s področij glasbenih, intermedijskih, uprizoritvenih in vizualnih umetnosti, arhitekture in oblikovanja ter kulturne dediščine, katerih nastanek je v letih od 2020 do vključno 2025 sofinanciralo ministrstvo na podlagi javnega razpisa ali neposrednega poziva in so bili v navedenih letih javno prvič predstavljeni v drugi občini (oz. v primerih gostovanja v zamejstvu: prvič predstavljeni v Republiki Sloveniji), kot je občina, v kateri se bo izvedlo gostovanje v okviru tega javnega poziva. Sofinancirana bo tudi izvedba spremljajočih dogodkov razvoja občinstva oziroma kulturno-umetnostne vzgoje.

1. **Cilji javnega poziva**

Cilji javnega poziva so izboljšanje dostopa prebivalcev do kakovostne in raznovrstne kulturne oziroma umetniške produkcije; spodbujanje izvajanja projektov razvoja občinstev; kroženje z javnimi sredstvi sofinanciranih vsebin po javni kulturni infrastrukturi; vzdržna produkcija in skladen regionalni kulturni razvoj; krepitev sodelovanja javnih zavodov in nevladnih organizacij ter samozaposlenih v kulturi.

V okviru sklopa B so cilji še razvoj slovenskega jezika in izboljšana dostopnost do kulturnih vsebin v slovenskem zamejstvu ter povezovanje tam živečega slovenskega prebivalstva z Republiko Slovenijo.

1. **Pomen izrazov**

**Prijavljeni projekt** je celoten sklop aktivnosti, opredeljenih v vlogi prijavitelja za sofinanciranje. Vključuje a) gostovanje kulturnega projekta in b) dogodek razvoja občinstev.

Prijavljeni projekt je lahko manjši ali večji; pri tem velja, da je za:

* manjši prijavljeni projekt značilna manjša tehnična in materialna zahtevnost in manjša organizacijska kompleksnost in ga je mogoče izvesti z nižjimi sredstvi – prijavitelj zanj zaproša do vključno 2.400,00 EUR;
* večji prijavljeni projekt značilna večja tehnična in materialna zahtevnost in večja organizacijska kompleksnost in ga je mogoče izvesti z višjimi sredstvi – prijavitelj zanj zaproša od 2.400,01 do vključno 4.200,00 EUR.

**Gostovanje** zajema celotni načrtovani obseg aktivnosti, potrebnih za ponovno izvedbo oziroma izvedbe kulturnega projekta, ki bo izveden v letu 2025, in je bil javnosti premierno predstavljen med letoma 2020 in 2025 v drugi občini (oz. v primerih gostovanja v zamejstvu: prvič predstavljen v Republiki Sloveniji), kot je občina, v kateri se bo izvedlo gostovanje. Pri tem morajo biti dogodki gostovanja samostojna, zaključena celota, ki ni del festivala.

**Kulturni projekt** je posamična kulturna dejavnost, ki je po zasnovi, vsebini, izvedbi in obsegu zaključena, javnosti dostopna celota (na primer koncert, razstava, predstava, performans, zvočni sprehod, javna intervencija in podobno). Kulturni projekt je nastal in bil predstavljen javnosti med letoma 2020 in 2025 in ga je sofinanciralo ministrstvo na podlagi javnega razpisa ali neposrednega poziva. Filmske projekcije, spletni dogodki in delavnice v okviru tega javnega poziva ne štejejo kot samostojen kulturni projekt in tudi ne morejo biti njegov glavni element, lahko pa so izvedene kot del kulturnega projekta.

**Dogodek razvoja občinstev** je dogodek, v okviru katerega se predstavlja, reflektira ali spodbuja zanimanje za posamezne tematike (na primer posamezni umetniški žanr, ustvarjalno metodo, zgodovino kulturnega pojava, umetnikovo prakso in podobno) na področju kulture. Lahko se izvede v obliki delavnice, javne intervencije, predavanja, okrogle mize in podobno, pri čemer mora biti prilagojen ciljni skupini in vsebinsko skladen z gostujočim kulturnim projektom. Sem sodijo tudi dogodki, ki občinstvo razvijajo z različnimi pristopi kulturno-umetnostne vzgoje.

**Strokovna komisija** za ta javni poziv je stalna strokovna komisija za področje podpornih programov v kulturi, ki jo je 11. novembra 2022 s sklepom številka 012-54/2022-3340-19 imenovala ministrica za kulturo (v nadaljnjem besedilu: strokovna komisija).

**Zamejstvo** so obmejna območja sosednjih držav –Italije, Avstrije, Madžarske in Hrvaške, kjer prebiva avtohtono slovensko prebivalstvo.

V besedilu javnega poziva uporabljeni in zapisani izrazi v slovnični obliki za moški spol se uporabljajo kot nevtralni za vse spole.

1. **Upravičenost stroškov**

Med upravičene stroške izbranega prijavljenega projekta za sofinanciranje s strani ministrstva sodijo:

* stroški storitev zunanjih izvajalcev;
* projektni materialni stroški;
* posredni stroški projekta.

Upravičeni stroški za sofinanciranje iz sredstev ministrstva so izključno tisti, ki so navedeni v vlogi prijavitelja in so:

* nujni za uspešno izvedbo prijavljenega projekta;
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti;
* dejansko nastali;
* prepoznavni, preverljivi in podprti z izvirnimi dokazili;
* skladni s prepovedjo dvojnega financiranja, kar pomeni, da niso ter ne bodo hkrati financirani od drugih sofinancerjev ali ministrstva, kar prijavitelj jamči s podpisano izjavo.

**Stroški storitev zunanjih izvajalcev** so stroški izvedbe projektnih aktivnosti, ki jih izvajajo izvajalci, ki niso zaposleni pri prijavitelju. Sem na primer sodijo stroški odkupa del oziroma gostovanja, varovanja, promocijskih aktivnosti in podobno. Lahko gre tudi za plačila računov samozaposlenih v kulturi, samostojnih podjetnikov, nevladnih organizacij in javnih zavodov, plačilo honorarnih sodelavcev po avtorski pogodbi, plačilo prek študentskega servisa ipd.

**Projektni materialni stroški** so stroški materiala in storitev, nastali z izvedbo prijavljenega projekta (vključujejo tudi stroške najemov tehnične in programske opreme, ki so nujni za izvedbo prijavljenega projekta, stroške poti zaposlenih, prostovoljcev, zakupe medijskega prostora, tisk gradiv ipd.).

**Posredni stroški projekta** so stroški delovanja izbranega prijavitelja, ki se jih ne da vezati le na izvedbo prijavljenega projekta, podprtega v okviru tega javnega poziva. Posredni stroški projekta so določeni kot pavšal v višini do 10 % pogodbene vrednosti in zanje ob poročanju ni treba priložiti dokazil.

**Davek na dodano vrednost (DDV):**

* če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke. To pomeni, da je DDV neupravičen strošek in ga mora upravičenec financirati iz lastnih virov;
* če je upravičenec identificiran za namene DDV in nima pravice do odbitka celotnega DDV, se DDV lahko vključi med upravičene stroške in izdatke. To pomeni, da je DDV v celoti upravičen strošek;
* če je upravičenec identificiran za namene DDV in ima pravico le do delnega odbitka celotnega DDV, se DDV lahko vključi med upravičene stroške in izdatke le v višini neodbitnega deleža. To pomeni da je DDV delno upravičen strošek.

1. **Splošni pogoji za sodelovanje na javnem pozivu**

Na javni poziv se lahko prijavi le prijavitelj (upravičena oseba), ki izpolnjuje naslednje splošne pogoje (pogoji veljajo za sklop A in sklop B, razen, če ni pri posameznem pogoju izrecno določeno drugače):

1. V okviru sklopa A: je javni zavod s sedežem v Republiki Sloveniji, ki je registriran za izvajanje kulturne dejavnosti. (Prijavitelj izpolnjevanje pogoja izkaže s kopijo veljavnega ustanovitvenega oziroma temeljnega akta, v katerem jasno označi izpolnjevanje pogoja.)
2. V okviru sklopa B: je pravna oseba s sedežem v Avstriji, Italiji, na Hrvaškem ali Madžarskem, ki aktivno deluje na področju kulture in na področju povezovanja in sodelovanja Slovencev v zamejstvu (Prijavitelj izpolnjevanje pogoja izkaže z izjavo na predpisanem obrazcu, v kateri navede tudi vsaj 5 referenc iz obdobja 2020–2025, ki dokazujejo njegovo aktivno delovanje na področju kulture in na področju povezovanja in sodelovanja Slovencev v zamejstvu.)
3. Prijavitelj izkaže namero gostujočega avtorja ali producenta kulturnega projekta, da sodeluje pri prijavljenem gostovanju. (Prijavitelj izpolnjevanje pogoja izkaže z izpolnjenim obrazcem: *Izjava posameznika ali organizacije o nameri sodelovanja pri gostovanju, ki ga podpiše avtor kulturnega projekta ali odgovorna oseba producenta.*)
4. Nastanek kulturnih projektov, ki so prijavljeni za gostovanje, je v letu 2020, 2021, 2022, 2023, 2024 ali 2025 sofinanciralo ministrstvo na podlagi javnega razpisa ali neposrednega poziva. (Prijavitelj izpolnjevanje pogoja izkaže z izpolnjenim obrazcem: *Izjava posameznika ali organizacije o nameri sodelovanja pri gostovanju,* pri čemer so v obrazcu navedeni ime in priimek ali naziv izvajalca kulturnega projekta, številka pogodbe o sofinanciranju ali odločbe, če gre za javni zavod, ter ime in priimek skrbnika pogodbe oz. odločbe ministrstva)
5. Kulturni projekti, ki so prijavljeni za gostovanje, so bili med letoma 2020 in 2025 javno prvič predstavljeni v drugi občini, kot je občina, v kateri se bo izvedlo gostovanje (oz. v primerih gostovanja v zamejstvu: prvič predstavljeni v Republiki Sloveniji). (Prijavitelj izpolnjevanje pogoja izkaže z izpolnjenim obrazcem: *Izjava posameznika ali organizacije o nameri sodelovanja pri gostovanju,* v katerem navede tudi dokazila o prvi izvedbi, npr. naslov spletne strani ali ime drugega relevantnega dokumenta, ki ga priloži vlogi.)
6. Prijavitelj ne glede na celotno vrednost celotnega prijavljenega projekta, ki je lahko tudi večja in lahko vključuje vložek koproducentov, za izvedbo v okviru tega javnega poziva ne prosi za več kot 2.400,00 EUR za manjši prijavljeni projekt in ne več kot 4.200,00 EUR za večji prijavljeni projekt. (Podlaga za ugotovitev izpolnjevanja pogoja je preverba vodje tega javnega poziva.)
7. Prijavitelj v vlogi prosi za sofinanciranje enega gostovanja, kot je opredeljeno v 4. točki besedila tega javnega poziva (Podlaga za ugotovitev izpolnjevanja pogoja je preverba vodje tega javnega poziva.)
8. Prijavitelj v vlogi prijavlja tudi vsaj en dogodek razvoja občinstva, kot je opredeljeno v 4. točki besedila tega javnega poziva. (Prijavitelj izpolnjevanje pogoja izkaže s podpisano izjavo v predpisanem obrazcu, podlaga za ugotovitev je tudi preverba vodje tega javnega poziva in presoja strokovne komisije.)
9. Prijavitelj prijavlja gostovanje kulturnega projekta in dogodka razvoja občinstva, ki bosta v celoti izvedena v letu 2025, vendar z začetkom od dneva objave tega javnega poziva naprej. Prijavljeni projekti bodo dostopni javnosti in se bodo v celoti izvedli v Republiki Sloveniji ali zamejstvu. (Prijavitelj izpolnjevanje pogoja izkaže s podpisano izjavo v predpisanem obrazcu.)
10. Če je bil prijavitelj pogodbena stranka ministrstva v letih 2023 ali 2024, je izpolnil vse pogodbene obveznosti do ministrstva. (Podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za leti 2023 in 2024.)
11. Prijavitelj v prijavi ne zaproša za financiranje stroškov:

* za katere so mu ministrstvo, Slovenski filmski center, Javna agencija Republike Slovenije, Javna agencija za knjigo Republike Slovenije, Javni sklad Republike Slovenije za kulturne dejavnosti ali drug državni organ ali lokalna skupnost že dodelili sredstva,
* ki jih bodo poravnali so-organizatorji ali koproducenti gostovanj v Republiki Sloveniji ali druge organizacije in posamezniki, povezani z izvedbo prijavljenega projekta, in
* za financiranje stroškov, ki jih je ali bo za projekt iz kateregakoli javnega vira prejel avtor oz. producent projekta.

(Prijavitelj izpolnjevanje pogoja izkaže s podpisanima izjavama – svojo in avtorjevo/producentovo v predpisanih obrazcih.)

1. Prijavitelj na dan oddaje vloge posluje brez blokiranega tekočega računa. (Prijavitelj izpolnjevanje pogoja izkaže s podpisano izjavo v predpisanem obrazcu.)
2. **Ugotavljanje izpolnjevanja pogojev javnega poziva**

Izpolnjevanje pogojev ugotavlja uradna oseba na podlagi vloge prijavitelja in obveznih dokazil. Vloge, prispele na javni poziv, se odpira po vrstnem redu prispetja veljavno podpisanih vlog.

Prijavitelj na sklop A se na ta javni poziv lahko prijavlja z največ dvema različnima vlogama, prijavitelj na sklop B pa z največ tremi različnimi vlogami. Vse nadaljnje vloge prijavitelja bodo zavržene.

V primeru formalno nepopolne vloge bo prijavitelj pisno pozvan k dopolnitvi vloge. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. V pozivu k dopolnitvi bo stranka opozorjena, da se vrstni red obravnave določi, ko je vloga popolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Tudi po že izdani dokončni odločbi o izboru prijavljenega projekta lahko, če prijavitelj ni izpolnjeval splošnih pogojev, ministrstvo spremeni odločitev in z izvajalcem ne sklene pogodbe. Prav tako lahko v primeru naknadne ugotovitve o neizpolnjevanju splošnih pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva njihovo povračilo.

Izbrani prijavitelj mora skozi celotno obdobje trajanja javnega poziva izpolnjevati splošne pogoje javnega poziva, vključno s časom izvajanja pogodbe o sofinanciranju na podlagi tega javnega poziva. Če ministrstvo naknadno zahteva originalna potrdila o izpolnjevanju splošnih pogojev po posameznih točkah, jih je prijavitelj dolžan dostaviti v zahtevanem času.

1. Merila javnega poziva

| **Merilo:** | **Možne dodeljene točke** |
| --- | --- |
| **Kakovostna zasnova izvedbe kulturnega projekta, in sicer:**   * gostovanje kulturnega projekta ima ustrezno opredeljene aktivnosti, iz katerih je razviden načrtovan način njegove izvedbe, vključno z opredelitvijo ciljne skupine in načina njenega doseganja: prijavitelj je v vlogi navedel prizorišče za izvedbo dogodkov, ki je primerno za njihovo kakovostno izvedbo, v ta namen ima na razpolago tudi potrebno tehnično opremo. | **0** (vloga ne zadosti merilu)  **1** (vloga zadosti merilu) |
| **Projekt poleg gostovanja vključuje vsaj en dogodek razvoja občinstev, ki je povezan z navedenim projektom, pri čemer:**   * gostovanje in dogodek razvoja občinstva sta vsebinsko oz. smiselno povezana; * je predstavitev dogodka v prijavi kakovostna in vsebinsko domišljena (opredelitev ciljnega občinstva, izčrpen opis aktivnosti v okviru dogodka, utemeljitev relevantnosti dogodka); * dogodek razvoja občinstev izvajajo referenčni posamezniki. | **0** (vloga ne zadosti merilu)  **0,5** (vloga zadosti merilu delno)  **1** (vloga zadosti merilu pretežno) |
| **Ustreznost finančne konstrukcije in uravnoteženost stroškov, predvsem glede na:**   * sorazmernost predvidene višine posameznih stroškov z obsegom in vsebino prijavljenega projekta;1 * učinkovito in ekonomično rabo virov; * podrobno opredeljene stroške, kar vključuje tudi stroške za izvajalce/sodelavce/avtorje/podporno osebje z opredelitvijo njihove vloge in obsega dela, pri čemer morajo biti ta plačila sorazmerna z obsegom in vsebino prijavljenega projekta; * vsi sodelujoči bodo plačani primerno * prihodki prijavljenega projekta ne presegajo odhodkov projekta. | **0** (vloga ne zadosti merilu)  **0,5** (vloga zadosti merilu delno)  **1** (vloga zadosti merilu pretežno) |
| **NAJVEČJE MOŽNO ŠTEVILO DODELJENIH TOČK:** | **3** |

**1** Stroški morajo biti usklajeni z velikostjo projekta (Upoštevaj opredelitev manjšega oz. večjega prijavljenega projekta – glej Pomen izrazov v 4. točki besedila tega javnega poziva.)

1. Uporaba meril in določitev višine sofinanciranja

Vloge za posamezno področje bo po vrstnem redu njihovega prispetja (glede na čas prispetja popolne vloge oziroma njene podpisane spremembe ali dopolnitve, pri čemer se za elektronsko podpisane vloge uporablja čas prispetja v spletno aplikacijo eJR, za lastnoročno/fizično podpisane vloge pa čas prispetja v vložišče Ministrstva za kulturo) ocenjevala strokovna komisija. Strokovna komisija lahko do porabe sredstev predlaga v financiranje zgolj tiste prijavljene projekte, ki so prejeli vsaj 2,5 točke.

Višina sredstev za prijavljene projekte, sprejete v sofinanciranje, se določi tako, da se zaprošena vrednost sofinanciranja pomnoži s količnikom, ki pripada posameznemu prijavljenemu projektu glede na prejete točke.

Če prijavljeni projekt prejme 2,5 točke, mu je dodeljen količnik 0,8. Če prejme 3 točke, mu je dodeljen količnik 1. Prijavitelj, ki mu bo dodeljen količnik 1, bo sofinanciran v višini 100 % zaprošene vrednosti; prijavitelj, ki mu bo dodeljen količnik 0,8, bo sofinanciran v višini 80 % odstotkov zaprošene vrednosti.

Če za prijavljeni projekt, ki bo obravnavan zadnji pred porabo sredstev in bo prejel vsaj 2,5 točke, ne bo več na razpolago sredstev v višini, ki jih je prijavitelj zaprosil v vlogi, bo sofinanciranje mogoče le v višini preostanka sredstev, pri čemer se mora prijavitelj strinjati, da bo prijavljeni projekt izvedel v obsegu in kakovosti, ki sta navedena v vlogi. V primeru njegovega nestrinjanja bo ministrstvo zaključilo javni poziv z razlogom porabe razpoložljivih sredstev.

Z izbranim prijaviteljem bo na podlagi odločbe sklenjena pogodba o sofinanciranju, ki jo bo prijavitelj prejel v podpis skupaj z odločbo o izboru.

Podpis pogodbe s prijavitelji bo možen le z elektronskim podpisom s kvalificiranim potrdilom. Če prijavitelj tovrstnega elektronskega podpisa še nima, si ga mora zagotoviti najkasneje v roku 15 dni od prejema odločbe o izboru.

1. **Razpoložljiva sredstva in višina sofinanciranja**

Predvidena višina razpoložljivih sredstev, namenjenih za predmet tega javnega poziva, je 230.000,00 EUR, od tega 150.000,00 EUR za sklop A in 80.000 EUR za sklop B. Sredstva so zagotovljena iz proračuna ministrstva in bodo izplačana prek proračunske postavke: 251037 – Kulturni abonmaji.

Višina sredstev je vezana na proračunske zmogljivosti ministrstva, kar pomeni, da se lahko višina sredstev, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega poziva obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve ciljev tega javnega poziva, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

1. **Obdobje za porabo dodeljenih sredstev**

Izvajalec izstavlja račune in spremljajočo dokumentacijo izključno v elektronski obliki (e-račun), ki ga posreduje ministrstvu prek UJP skladno z vsakokratnim veljavnim Zakonom o opravljanju plačilnih storitev za proračunske uporabnike.

E-račun mora vsebovati vse obvezne priloge in obračunske listine in biti oddan najkasneje en mesec po zaključku projektnih aktivnosti in ne kasneje kot 1. 12. 2025, pri čemer morajo biti vse aktivnosti prijavljenega projekta izvedene do najkasneje 30. 11. 2025.

Dodeljena proračunska sredstva za izbrane projekte morajo biti porabljena v letu 2025 v plačilnih rokih, kakor jih določa zakon, ki ureja izvrševanje proračunov v Republiki Sloveniji.

1. **Dokumentacija javnega poziva**

Dokumentacija javnega poziva obsega:

* besedilo javnega poziva;
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Zainteresirani se lahko seznanijo z dokumentacijo javnega poziva oziroma vpogledajo vanjo v glavni pisarni Ministrstva za kulturo Republike Slovenije na naslovu: Maistrova 10, Ljubljana, ali na spletnih straneh ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kjer najdejo tudi vse druge podatke, povezane z izvedbo javnega poziva.

1. **Rok za oddajo vlog na javni poziv in oddaja vlog**

Javni poziv se začne 14. 5. 2025 ob 10.00 in se zaključi 30. 10. 2025 oziroma z dnem porabe razpoložljivih sredstev.

Vloga mora biti izpolnjena in oddana v elektronski obliki na spletnem obrazcu v spletni aplikaciji eJR na naslovu: <https://ejr.ekultura.gov.si/ejr-web/>, z vsemi dokazili in prilogami, skladno z zahtevami javnega poziva in v slovenskem jeziku (izjema je možna le za naslove del in druge podobne primere).

Prijavitelj lahko vlogo spremeni ali dopolni samo v spletni aplikaciji ejR. Dopolnjevanje in spreminjanje vlog sta možna do dne, ko vlogo v presojo sprejme strokovna komisija.

Strokovna komisija se bo predvidoma prvič sestala dva tedna po objavi javnega poziva.

**13.1. Oddaja elektronsko podpisane vloge**

Sklop A:

Prijavitelj (iz Slovenije) vlogo na javni poziv odda na prijavnem obrazcu v spletni aplikaciji eJR in jo elektronsko podpiše s kvalificiranim potrdilom za elektronski podpis ali mobilno identiteto smsPASS. V tem primeru vloge ne tiskajte in ne pošiljajte po navadni pošti.

Sklop B:

* Prijavitelj iz Italije, Avstrije in Hrvaške vlogo na javni poziv odda v spletni aplikaciji eJR, v katero se prijavi prek povezave »Državljan EU«. Ta prijava omogoča ustrezno varno raven elektronske identifikacije in elektronskega podpisa vloge. V tem primeru vloge ne tiskajte in ne pošiljajte po navadni pošti.[[1]](#footnote-1)
* Prijavitelj iz Madžarske, ki ima elektronski podpis s kvalificiranim potrdilom, se lahko prijavi v spletno aplikacijo eJR prek povezave »Uporabniško ime in geslo«, vlogo elektronsko izpolni, si jo nepodpisano prenese na svoj računalnik, elektronsko podpiše s kvalificiranim potrdilom in jo nato naloži in odda v eJR kot prilogo. V tem primeru vloge ne tiskajte in ne pošiljajte po navadni pošti.

Skeniran ali kako drugače kopiran lastnoročni oz. fizični podpis ne šteje za izviren podpis vložnika vloge.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR pred potekom roka in je sprejeta v obravnavo strokovne komisije pred porabo sredstev.

**13.2. Oddaja lastnoročno oz. fizično podpisane vloge**

Če prijavitelj nima možnosti elektronskega podpisovanja, se vloga na javni poziv kljub temu odda na prijavnem obrazcu v spletni aplikaciji eJR, nato pa natisne in lastnoročno oz. fizično podpiše. Obe obliki vloge, elektronska brez elektronskega podpisa s kvalificiranim potrdilom in natisnjena, morata biti vsebinsko popolnoma enaki. Ob morebitnih razlikah se upošteva elektronska različica vloge.

Natisnjena in lastnoročno podpisana vloga mora biti poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma neposredno izročena ministrstvu na navedenem naslovu v času uradnih ur vložišča ministrstva. Na ovojnico obvezno nalepite A4-dokument »Ovojnica«, ki se bo samodejno ustvaril po zaključku izpolnjevanja elektronske prijave na javni poziv v aplikaciji eJR in vsebuje vse potrebne podatke.

Vse obvezne priloge, določene v besedilu javnega poziva, priložite le v elektronski obliki in jih ne pošiljate fizično.

Lastnoročno podpisana vloga se šteje za pravočasno, če prispe na vložišče Ministrstva za kulturo pred potekom roka in je sprejeta v obravnavo strokovne komisije pred porabo sredstev.

1. **Izločitev vlog**

Za prepozno se šteje vloga ali njena dopolnitev, ki je bila v spletni aplikaciji eJR oddana po 30. 10. 2025, če gre za elektronsko podpisano vlogo ali če je po navedenem datumu prispela v vložišče Ministrstva za kulturo, v primeru lastnoročno podpisane vloge. Za prepozno se šteje tudi vloga, ki je prispela po dnevu, ko se je javni poziv končal zaradi porabe sredstev.

Vloge, ki ne bodo vsebovale vseh obveznih in v celoti izpolnjenih sestavin, ki jih v okviru javnega poziva določa spletna aplikacija in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.

Ministrstvo bo na podlagi četrtega odstavka 111. člena ZUJIK s sklepom zavrglo:

* vlogo, prejeto po porabi sredstev ali po 30. 10. 2025;
* nepopolno in prepozno dopolnjeno vlogo;
* vlogo, ki jo bo oddala neupravičena oseba.

1. **Posredovanje informacij in pojasnil**

Uradne ure za informacije po telefonu in elektronskih medijih ministrstva:

* ponedeljek, sreda in petek od 9. do 11. ure.

Pristojna uslužbenca za dajanje informacij in pojasnil v zvezi z dokumentacijo in potekom javnega poziva sta:

* Anže Zorman, tel.: (01) 369 58 99, e-pošta: [anze.zorman@gov.si](mailto:anze.zorman@gov.si)
* dr. Blanka Tivadar, tel.: (01) 369 58 57, e-pošta: [blanka.tivadar@gov.si](mailto:blanka.tivadar@gov.si)

Ministrstvo priporoča, da se prijavitelji z vprašanji glede javnega poziva prek telefona ali elektronske pošte obrnejo na pristojna uslužbenca pravočasno.

1. **Obveščanje o izboru in poteku postopka**

Ministrica za kulturo na podlagi predloga strokovne komisije o vsaki ustrezni vlogi, prispeli na javni poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.

Vročanje dokumentov se na tem javnem pozivu prijaviteljem izvaja prek sistema za vročanje dokumentov v elektronski obliki, in sicer bodisi prek varnega elektronskega predala ali navadnega elektronskega predala s seznanitvijo in s potrditvijo prevzema.

Dr. Asta Vrečko

ministrica

1. Prijavitelj iz Madžarske se ne more prijaviti kot »državljan EU«, ker Madžarska še ni priglasila nacionalne sheme za elektronsko identifikacijo Evropski komisiji. Več: https://eidas.ec.europa.eu/efda/browse/notification/eid-chapter-contacts/SI [↑](#footnote-ref-1)